Perhimpunan Agung Pertubuhan Bangsa-Bangsa Bersatu

Perhimpunan Agung PBB (, UNGA; ) merupakan satu daripada lima organ Pertubuhan Bangsa Bersatu yang utama. Ia merupakan majlis perundingan utama PBB. Ia terdiri daripada semua negara anggota PBB dan berjumpa setiap sesi setiap tahun di bawah Presiden yang dilantik daripada wakil-wakilnya. 

Sebagai satu-satunya alat PBB yang dianggotai semua ahli, Perhimpunan Agung PBB menjadi forum bagi ahli membincangkan isu mengenai undang-undang antarabangsa dan membuat keputusan menganai fungsi pertubuhan itu.

Keahlian 

Semua anggota PBB (kini 193 negara) serta negara-negara pemerhati (kini Kota Vatikan dan Palestin) diiktiraf sebagai ahli perhimpunan. Tambahan pula, pihak PBB layak memberikan status pemerhati kepada sesebuah pertubuhan antarabangsa yang membolehkan satu-satu pertubuhan untuk berfungsi dalam perhimpunan agung, sungguhpun dengan batasan.

Sesi persidangan

Gerak kerja sesi 
Perhimpunan Agung bersidang secara tahunan bermula setiap Selasa ketiga dan berlanjut hingga September tahun seterusnya. Persidangan dilakukan di ibu pejabat PBB di New York, melainkan ditukar atas undian majoriti Perhumpunan Agung.

Persidangan lazim dibahagikan kepada dua tempoh berbeza, bahagian utama dan bahagian sambungan. Dalam bahagian utama yang bermula dari pembukaan persidangan sehingga cuti Krismas pada Disember, kebanyakan kerja Perhimpunan Agung selesai. Tempoh ini merupakan tempoh kerja yang paling sengit di Perhimpunan dan termasuk sesi debat umum, dan sebahagian besar kerja enam Jawatankuasa Induk. Bahagian sambungan pula, yang berlangsung dari Januari hingga permulaan persidangan baharu, termasuk lebih banyak perbahasan bertema, proses perundingan dan mesyuarat kumpulan kerja.

Debat umum 
Bahagian debat umum pada setiap persidangan Perhimpunan Agung diadakan seminggu selepas pembukaan rasmi sesi, biasanya pada hari Selasa berikutnya, dan diadakan tanpa gangguan selama sembilan hari bekerja. Sesi ini ialah acara peringkat tinggi, biasanya dihadiri oleh para ketua negara atau kerajaan, menteri dan perwakilan PBB. Pada debat umum, negara-negara anggota diberi peluang untuk membangkitkan perhatian berkenaan topik atau isu yang dirasakan penting. Selain debab umum, terdapat juga banyak mesyuarat tematik peringkat tinggi lain, sidang kemuncak dan acara tak formal yang diadakan semasa minggu debat umum.

Sesi khas 
Sesi khas (UNGASS) boleh diadakan melalui tiga cara berbeza, yakni atas permintaan Majlis Keselamatan, atas permintaan majoriti negara anggota PBB atau seorang ahli, selagi majoriti bersetuju. Sesi khas biasanya merangkumi satu topik tunggal dan berakhir dengan pelaksanaan satu dua dokumen, seperti perisytiharan politik, pelan tindakan atau strategi untuk memerangi topik tersebut. Ia juga lazimnya acara peringkat tinggi dengan penyertaan daripada ketua negara dan kerajaan serta menteri kerajaan. Setakat kini, 30 sesi khas telah diadakan dalam sejarah PBB.

Sesi khas kecemasan 
Jika Majlis Keselamatan tidak berupaya dalam membuat keputusan mengenai ancaman keamanan dan keselamatan antarabangsa, biasanya disebabkan perselisihan atau penolakan dalam kalangan anggota tetap, maka sesi khas kecemasan boleh diadakan untuk membuat cadangan yang sesuai kepada negara anggota bagi langkah kolektif. Kuasa ini diberikan kepada Perhimpunan dalam Resolusi 377(V) PBB pada 3 November 1950.

Sesi khas kecemasan boleh dipanggil Majlis Keselamatan, jika disokong oleh sekurang-kurangnya tujuh ahli, atau oleh majoriti anggota PBB. Jika undian mencukupi, pihak Perhimpunan mesti bermesyuarat dalam masa 24 jam, dengan para anggota dimaklumkan sekurang-kurangnya dua belas jam sebelum pembukaan sesi. 11 sesi khas kecemasan telah diadakan dalam sejarah PBB.

Lihat juga 
 Pihak Pemerhati Perhimpunan Agung PBB
 Setiausaha Agung PBB
 Sistem PBB
 Majlis Keselamatan PBB

Rujukan

Pautan luar 
 

Badan perundangan